過洞庭
作者：孫覿
朝代：宋

paragraphs: 千尺銀山屹嵩華，浪涌雲屯天一罅。
榜舟夜傍黿鼉窟，杖藜曉入雞豚社。
處處人家橘柚垂，竹籬茅屋青黄亞。
臺殿青紅墜半山，兩腋清風策高駕。
牛羊出沒怪石走，蛟蛇起伏蒼藤掛。
饑鼠窺燈佛帳寒，華鯨吼粥僧趺下。
世味飽諳真嚼蠟，老境得閑如啗蔗。
山靈知我欲歸耕，一夜筑垣應繞舍。